text: Væltet slamsuger spærrer jysk motorvej
  23 september 2013 kl. 13.22
  Den jyske trafikale hovedåre E45 er spærret ved Haderslev på grund af en væltet slamsuger.
  En slamsuger er mandag eftermiddag væltet på motorvejen E45 på tilkørslen ved Haderslev Syd. Slamsugeren indeholdte 30 ton og spærrer begge spor i nordgående retning, oplyser Syd- og Sønderjyllands Politi.
  Det store køretøj var på vej ned til tilkørslen i den nordgående retning, da ulykken sker.
  - Slamsugeren vælter på tilkørslen og spærrer vejen. Indholdet af slamsugeren slynges ned på motorvejen i den nordgående retning, der er spærret nu. Det, der var i slamsugeren var menneskeafføring, siger vagtchef Søren Strægaard til Ritzau.
  Det er endnu uvist, hvor der forårsagede, at slamsugeren væltede på motorvejen.
  - Nedkørslen runder lidt, og det er der, at køretøjet vælter, siger Søren Strægaard.
  Der skete ifølge politiet ikke noget med chaufføren.
  Indholdet fra slamsugeren ligger nu spredt over begge nordgående spor, og derfor er der i øjeblikket flere slamsugere på stedet for at suge indholdet op.
  Politiet regner med, at arbejdet er færdig omkring kl. 17.
  Syd- og Sønderjyllands Politi oplyser, at de har ryddet et nordgående spor på E45 mellem Skovby og Haderslev. De opfordrer folk til at køre forsigtigt forbi den væltede slamsuger.
  